“Davlat bojxona xizmati toʻgʻrisida”gi Oʻzbekiston Respublikasi Qonuniga qoʻshimcha va oʻzgartishlar kiritish haqida
(law, 2022-02-18)

1-modda. Oʻzbekiston Respublikasining 1997-yil 29-avgustda qabul qilingan “Davlat bojxona xizmati toʻgʻrisida”gi 472-I-sonli Qonuniga (Oʻzbekiston Respublikasining 2018-yil 18-oktabrda qabul qilingan OʻRQ-502-sonli Qonuni tahririda) (Oʻzbekiston Respublikasi Oliy Majlisi palatalarining Axborotnomasi, 2018-yil, № 10, 678-modda; 2019-yil, № 5, 265-modda, № 9, 588-modda; 2021-yil, 4-songa ilova) quyidagi qoʻshimcha va oʻzgartishlar kiritilsin: 1) 3-modda: quyidagi mazmundagi yettinchi xatboshi bilan toʻldirilsin: “jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish boʻyicha chora-tadbirlarni ishlab chiqish hamda amalga oshirishda oʻz vakolatlari doirasida ishtirok etish”; yettinchi — oʻn uchinchi xatboshilari tegishincha sakkizinchi — oʻn toʻrtinchi xatboshilar deb hisoblansin; 2) 6-moddaning sakkizinchi qismi “umumiy shtatlari soni” degan soʻzlardan keyin “va mehnatga haq toʻlash fondi” degan soʻzlar bilan toʻldirilsin; 3) 7-modda: quyidagi mazmundagi toʻrtinchi xatboshi bilan toʻldirilsin: “bojxona auditini amalga oshirish”; toʻrtinchi — oʻn ikkinchi xatboshilari tegishincha beshinchi — oʻn uchinchi xatboshilar deb hisoblansin; quyidagi mazmundagi oʻn uchinchi xatboshi bilan toʻldirilsin: “jismoniy va yuridik shaxslarga qonunchilikda belgilangan tartibda pulli xizmatlar koʻrsatish”; oʻn uchinchi xatboshisi oʻn toʻrtinchi xatboshi deb hisoblansin; 4) 11-modda: quyidagi mazmundagi toʻrtinchi qism bilan toʻldirilsin: “Bojxona organlari xodimlari bojxona nazoratini amalga oshirishda maxsus vosita sifatida xizmat itlaridan foydalanishi mumkin”; toʻrtinchi qismi beshinchi qism deb hisoblansin; 5) 13-moddaning toʻrtinchi va beshinchi qismlari quyidagi tahrirda bayon etilsin: “Alohida hollarda, bojxona organlariga xizmatga ushbu moddaning ikkinchi va uchinchi qismlarida koʻrsatilgan talablar inobatga olinmagan holda: Oʻzbekiston Respublikasi Prezidentining farmoni, qarori yoki farmoyishi, shuningdek roziligi yoki Oʻzbekiston Respublikasi Vazirlar Mahkamasining qarori yoxud Oʻzbekiston Respublikasi Davlat bojxona qoʻmitasi raisining buyrugʻi asosida — boshqa davlat organlarining va tashkilotlarining xodimlari; Oʻzbekiston Respublikasi Davlat bojxona qoʻmitasi raisining buyrugʻi asosida — yoshi oʻttizdan oshgan, tor ixtisoslikdagi yuqori malakali mutaxassislar qabul qilinishi mumkin. Quyidagilar bojxona organlariga xizmatga qabul qilinishi mumkin emas: muomalaga layoqatsiz yoki muomala layoqati cheklangan deb topilgan fuqarolar; xizmatni oʻtashga monelik qiladigan kasalligi yoki jismoniy nuqsonlari boʻlgan fuqarolar; boshqa davlat organlaridan salbiy sabablarga koʻra boʻshatilgan fuqarolar; sodir etgan jinoyati uchun ilgari hukm qilinganlar, qoʻllanilgan jazo turidan, sudlanganlik holati tugatilganligidan yoki olib tashlanganligidan va oʻziga nisbatan amnistiya akti yoki afv etish qoʻllanilganligidan qatʼi nazar yoxud yarashuv munosabati bilan jinoiy javobgarlikdan ozod qilingan fuqarolar”; 6) 16-modda: ikkinchi va uchinchi qismlari quyidagi tahrirda bayon etilsin: “Bojxona organlarining serjantlar tarkibi lavozimlariga qabul qilingan shaxslarga ularni lavozimga tayinlash bilan bir vaqtda “bojxona xizmati kichik serjanti” maxsus unvoni beriladi. Bojxona organlarining ofitserlar tarkibi lavozimlariga qabul qilingan shaxslarga ularni lavozimga tayinlash bilan bir vaqtda “bojxona xizmati katta serjanti” maxsus unvoni beriladi, ular bu unvonda dastlabki sinov muddati tugab, birinchi ofitserlik unvoni berilguniga qadar xizmat qiladi”; quyidagi mazmundagi toʻrtinchi qism bilan toʻldirilsin: “Bojxona organlarida lavozimlar (ofitser va serjantlar egallashi lozim boʻlgan shtat lavozimlari) va ularga muvofiq maxsus unvonlar Oʻzbekiston Respublikasi Davlat bojxona qoʻmitasi raisi tomonidan tasdiqlanadigan bojxona organlarining shtatlarida nazarda tutiladi”; toʻrtinchi — oʻttizinchi qismlari tegishincha beshinchi — oʻttiz birinchi qismlar deb hisoblansin; oltinchi qismidagi “nomzodlarga” degan soʻz “shaxslarga” degan soʻz bilan almashtirilsin; sakkizinchi qismidagi “mayor” degan soʻz “bojxona xizmati mayori” degan soʻzlar bilan almashtirilsin; toʻqqizinchi qismidagi “polkovnik” degan soʻz “bojxona xizmati polkovnigi” degan soʻzlar bilan almashtirilsin; oʻninchi qismining: birinchi xatboshisidagi “leytenant” degan soʻz “bojxona xizmati leytenanti” degan soʻzlar bilan almashtirilsin; ikkinchi xatboshisidagi “sinov muddatini” degan soʻzlar “birlamchi kasbiy qayta tayyorgarlikni” degan soʻzlar bilan almashtirilsin; oʻn ikkinchi qismining ikkinchi — toʻqqizinchi xatboshilari quyidagi tahrirda bayon etilsin: “bojxona xizmati kichik serjanti — ikki yil; bojxona xizmati serjanti — ikki yil; bojxona xizmati katta serjanti — muddatsiz; bojxona xizmati leytenanti — ikki yil; bojxona xizmati katta leytenanti — ikki yil; bojxona xizmati kapitani — uch yil; bojxona xizmati mayori — toʻrt yil; bojxona xizmati podpolkovnigi — besh yil”; oʻn uchinchi qismidagi “Polkovnik” degan soʻz “Bojxona xizmati polkovnigi” degan soʻzlar bilan almashtirilsin; oʻn toʻrtinchi qismidagi “oʻn birinchi qismi” degan soʻzlar “oʻn ikkinchi qismi” degan soʻzlar bilan almashtirilsin; oʻn toʻqqizinchi qismi quyidagi tahrirda bayon etilsin: “Pensiya olish huquqini, shuningdek navbatdagi maxsus unvonni berish imkonini beradigan xizmat yillariga ega boʻlgan, egallab turgan lavozimi boʻyicha eng yuqori maxsus unvoni “bojxona xizmati kapitani” etib belgilangan, ishda ijobiy tavsiflanadigan bojxona organlarining ofitserlar tarkibidagi xodimlariga xizmatdan boʻshatish bilan bir vaqtda “bojxona xizmati mayori” maxsus unvoni berilishi mumkin”; yigirma birinchi qismining ikkinchi jumlasidagi “leytenant” degan soʻz “bojxona xizmati leytenanti” degan soʻzlar bilan almashtirilsin; oʻttizinchi qismi quyidagi tahrirda bayon etilsin: “Oʻzbekiston Respublikasi Prezidentining farmoni, qarori, farmoyishi yoki roziligi asosida bojxona organlaridagi xizmatga generallar tarkibidagi lavozimga yuborilgan, shuningdek bojxona organlaridagi xizmatga boshqa huquqni muhofaza qiluvchi organlardan yoki maxsus unvonlar va darajalar mavjud boʻlishini nazarda tutuvchi boshqa organlardan oʻtkazish tartibida oʻtkazilgan shaxslarga xizmat qilgan yillari uchun foizli ustamani belgilashda avvalgi ish joyidagi xizmat yoki mehnat staji (foizli ustamani toʻlash uchun belgilangan) inobatga olinadi hamda bojxona organlaridan boʻshatilgan taqdirda pensiya tayinlash chogʻida mazkur davr umumiy xizmat stajiga qoʻshib hisoblanadi”; 7) 17-moddaning birinchi qismi quyidagi tahrirda bayon etilsin: “Oʻzbekiston Respublikasi Davlat bojxona qoʻmitasi raisi Oʻzbekiston Respublikasi Bosh vazirining Oʻzbekiston Respublikasi Oliy Majlisi Qonunchilik palatasi maʼqullaganidan keyin kiritilgan taqdimiga binoan Oʻzbekiston Respublikasi Prezidenti tomonidan lavozimga tasdiqlanadi va lavozimidan ozod etiladi”; 8) 18-modda: quyidagi mazmundagi ikkinchi qism bilan toʻldirilsin: “Bojxona organlariga qabul qilingan xodimlar (Bojxona instituti bitiruvchilaridan tashqari) majburiy tartibda birlamchi kasbiy qayta tayyorgarlikdan oʻtadi”; ikkinchi, uchinchi va toʻrtinchi qismlari tegishincha uchinchi, toʻrtinchi va beshinchi qismlar deb hisoblansin; toʻrtinchi qismidagi “har ikki yilda” degan soʻzlar “Oʻzbekiston Respublikasi Davlat bojxona qoʻmitasi raisining buyrugʻiga muvofiq” degan soʻzlar bilan almashtirilsin; 9) 20-modda: birinchi va ikkinchi qismlari quyidagi tahrirda bayon etilsin: “Oʻzbekiston Respublikasi Prezidentining farmoni, qarori, farmoyishi asosida, shuningdek uning roziligiga koʻra yoki Oʻzbekiston Respublikasi Vazirlar Mahkamasining qarori bilan yoxud yuqori turuvchi organlarning buyrugʻi boʻyicha boshqa davlat organlariga yoki ularning tasarrufidagi tashkilotlarga, xalqaro tashkilotlarga tayinlangan (yuborilgan) bojxona organi xodimi oʻz majburiyatlarini bajarish davrida Oʻzbekiston Respublikasi Davlat bojxona qoʻmitasi kadrlarining amaldagi zaxirasiga (bundan buyon matnda kadrlar zaxirasi deb yuritiladi), agar qonunchilikda boshqacha qoida nazarda tutilmagan boʻlsa, bojxona organlaridagi pul taʼminoti saqlanmagan holda kiritiladi. Bojxona organining xodimi saylangan (tayinlangan, yuborilgan) davlat organi yoki uning tasarrufidagi tashkilot mazkur xodimga u saylanguniga (tayinlanguniga, yuborilguniga) qadar egallab turgan oxirgi lavozimidagidan kam boʻlmagan miqdorlardagi pul taʼminoti toʻlanishini taʼminlaydi, shuningdek xizmat yillari uchun ustama va maxsus unvon boʻyicha maosh toʻlaydi”; quyidagi mazmundagi uchinchi qism bilan toʻldirilsin: “Oʻzbekiston Respublikasi Davlat bojxona qoʻmitasi raisining buyrugʻi bilan Oʻzbekiston Respublikasining yoki chet davlatning oliy taʼlim muassasalariga va tashkilotlariga magistratura mutaxassisliklari boʻyicha oʻqishga yuborilgan bojxona organi xodimi oʻqish davrida, oxirgi egallagan lavozimidagidan kam boʻlmagan miqdorlardagi pul taʼminoti saqlangan holda bojxona organlarining ixtiyorida qoldiriladi”; uchinchi, toʻrtinchi va beshinchi qismlari tegishincha toʻrtinchi, beshinchi va oltinchi qismlar deb hisoblansin; toʻrtinchi va beshinchi qismlaridagi “birinchi qismida” degan soʻzlar “birinchi va uchinchi qismlarida” degan soʻzlar bilan almashtirilsin; 10) 22-moddaning: oʻn uchinchi qismi quyidagi tahrirda bayon etilsin: “Ichki ishlar organlarining harbiy-tibbiy komissiyasi xulosasi asosida beriladigan kasallik boʻyicha taʼtil yoki mehnatga vaqtinchalik layoqatsizlik varaqasini rasmiylashtirgan holda davolanishda boʻlish davrida bojxona organi xodimining pul taʼminoti saqlanadi”; oʻn yettinchi qismi “oʻn” degan soʻzdan keyin “kalendar” degan soʻz bilan toʻldirilsin. 2-modda. Oʻzbekiston Respublikasi Davlat bojxona qoʻmitasi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin. 3-modda. Oʻzbekiston Respublikasi Vazirlar Mahkamasi: hukumat qarorlarini ushbu Qonunga muvofiqlashtirsin; davlat boshqaruvi organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin. 4-modda. Ushbu Qonun rasmiy eʼlon qilingan kundan eʼtiboran kuchga kiradi.